‘সপ্তপদী’ দিয়ে শুরু আন্তর্জাতিক কলকাতা চলচ্চিত্র উৎসব

কলকাতা: ‘সপ্তপদী’ দিয়ে শুরু ৩১তম আন্তর্জাতিক কলকাতা চলচ্চিত্র উৎসব (Kolkata International Film Festival)। ৬ নভেম্বর থেকে শুরু হতে চলেছে ৩১তম আন্তর্জাতিক কলকাতা চলচ্চিত্র উৎসব। চলবে এক সপ্তাহ। এ দিনের সাংবাদিক সম্মেলনে মঞ্চে উপস্থিত ছিলেন প্রসেনজিৎ চট্টোপাধ্যায় (Prosenjit Chatterjee), ইন্দ্রনীল সেন, হরনাথ চক্রবর্তী, কোয়েল মল্লিক (Koel Mallick), জুন মালিয়া-সহ অনেকেই। এই বছর সঞ্চালকের ভূমিকায় থাকছেন পরমব্রত চট্টোপাধ্যায় এবং জুন। অরূপ বিশ্বাস জানিয়েছেন, আন্তর্জাতিক চলচ্চিত্র উৎসবের উদ্বোধন করবেন মুখ্যমন্ত্রী মমতা বন্দ্যোপাধ্যায়। এই বছরের চলচ্চিত্র উৎসবে কী কী চমক থাকছে?সাংবাদিক সম্মেলনের মাধ্যমে সবটা জানালেন মন্ত্রী অরূপ বিশ্বাস।

অরূপ জানিয়েছেন, আন্তর্জাতিক চলচ্চিত্র উৎসবের উদ্বোধন করবেন মুখ্যমন্ত্রী মমতা বন্দ্যোপাধ্যায়। প্রতি বারের মতো এবারও বিশেষ অনুষ্ঠান করতে দেখা যাবে নৃত্যশিল্পী ডোনা গঙ্গোপাধ্যায়কে। উদ্বোধনী ছবি হিসাবে দেখানো হবে অজয় কর পরিচালিত উত্তম-সুচিত্রা অভিনীত ১৯৬১ সালের ছবি ‘সপ্তপদী’। এই বছরের চলচ্চিত্র উৎসবে ভারত-সহ মোট ৩৯টি দেশ থেকে বাছাই করা ২১৫টি ছবি দেখানো হবে। যার মধ্যে রয়েছে ১৮৫টি পূর্ণ দৈর্ঘ্যের ছবি এবং ৩০টি স্বল্প দৈর্ঘ্যের ছবি।

আরও পড়ুন: “কেউ বলে বিপ্লবী কেউ বলে ডাকাত”-এর মোশান পোস্টার প্রকাশ্যে

১৮টি ভারতীয় ভাষা এবং ৩০টি বিদেশি ভাষার ছবি দেখানো হবে এই বছর। প্রদর্শিত হবে কোঙ্কনি, বোরো, তুলু, সাঁওতালি-সহ নানা উপভাষার ছবি। বিভিন্ন বিভাগে একাধিক ছবির প্রতিযোগিতা হওয়ার ঘোষণা করেন ইন্দ্রনীল। প্রতি বছরের মতো এই বারেও ‘সিনে আড্ডা’র আয়োজন করা হবে, রাজ্যের মুখ্যমন্ত্রী যার নাম দিয়েছেন ‘গানে গানে সিনেমা’। এবছর কলকাতা আন্তর্জাতিক চলচ্চিত্র উৎসবে উদ্‌যাপিত হবে ঋত্বিক ঘটক, গুরু দত্ত, সন্তোষ দত্ত, রাজ খোসলা, সলিল চৌধুরী, রিচার্ড বার্টনের শতবর্ষ। বিশেষ সম্মান জানানো হবে শ্যাম বেনেগাল, ডেভিড লিঞ্চ, অরুণ রায়, রাজা মিত্র এবং শশী আনন্দকে। ঋত্বিকের শতবর্ষ উদ্‌যাপন উপলক্ষে দেখানো হবে তাঁর বেশ কয়েকটি ছবি। ঋত্বিকের শতবর্ষ উদ্‌যাপন উপলক্ষে দেখানো হবে ‘অযান্ত্রিক’, ‘মেঘে ঢাকা তারা’, ‘বাড়ি থেকে পালিয়ে’, ‘কোমল গান্ধার’, ‘তিতাস একটি নদীর নাম’। এছাড়া ‘শোলে’-র ৫০ বছর উপলক্ষে ‘সত্যজিৎ রায় মেমোরিয়াল লেকচার’ দেবেন রমেশ সিপ্পি। সমসাময়িক ১৫টি বিদেশি ছবির প্রথম প্রদর্শন হবে এই উৎসবে।

দেখুন ভিডিও